user
Tulis sebuah karangan yang membincangkan faedah-faedah mempelajari seni mempertahankan diri.


assistant
Salah satu aktiviti kokurikulum yang boleh disertai oleh murid-murid di sekolah adalah kelab seni pertahanan diri seperti kelab silat atau tae kwan do. Inisiatif ini merupakan salah satu usaha untuk mendidik pelajar di luar bilik darjah bersama-sama murid yang mempunyai perbezaan dari segi kelas dan umur. Murid-murid pasti berasa seronok untuk menyertai kelab pertahanan diri tetapi tidak menyedari kebaikan di sebalik seni pertahanan diri. Mempelajari seni mempertahankan diri merupakan salah satu bidang yang semakin popular dalam kalangan masyarakat masa kini. Hal ini bukan sahaja mengajar murid-murid mengenai teknik-teknik pertahanankan diri, tetapi juga memberikan banyak faedah dalam kehidupan seharian. Justerus, mari kita bincangkan tentang beberapa faedah mempelajari seni mempertahankan diri yang dapat membantu individu dalam menjaga keselamatan dan kebaikannya terhadap kesejahteraan diri.

Kebaikan yang diperoleh daripada seni mempertahankan diri adalah murid dapat meningkatkan kesihatan fizikal dan mental. Latihan fizikal dalam seni mempertahankan diri dapat meningkatkan kecergasan, kekuatan otot dan kelenturan badan. Aktiviti ini bukan sahaja mempunyai persamaan seperti bersukan atau bersenam ini lebih menarik kerana mempunyai gerak-geri tertentu yang perlu dipatuhi. Selain itu, seni mempertahankan diri juga membantu mengurangkan tekanan dan meningkatkan kesihatan mental. Sekiranya, murid-murid menyertai latihan seni mempertahankan diri, mereka dapat menumpukan perhatian kepada gerakan dan teknik tertentu. Perkara ini dapat mengalihkan perhatian daripada tekanan dan kebimbangan harian sekaligus membantu menghilangkan ketegangan minda dan meningkatkan suasana hati yang lebih ceria dan sejahtera.

Selain itu, seni mempertahankan diri juga membantu dalam membentuk disiplin dan nilai-nilai murni dalam diri. Proses pembelajaran seni mempertahankan diri memerlukan latihan yang berterusan dan disiplin. Kita perlu mengulangi gerakan dan teknik secara berkali- kali untuk menguasainya dengan baik. Dalam proses ini, kita mempelajari disiplin dalam menjalankan latihan dan melatih ketekunan untuk mencapai matlamat kita. Disiplin dan ketekunan ini juga dapat diterapkan dalam aspek-aspek lain kehidupan, seperti dalam pembelajaran di sekolah ataupun dalam kerjaya. Tambahan pula, seni mempertahankan diri membantu dalam pembentukan sikap hormat dan empati. Anda akan diajar untuk menggunakan kekuatan dan kemahiran dengan bijaksana serta tidak menyalahgunakan keahlian kita untuk tujuan yang salah. Ini membantu kita membentuk sikap hormat terhadap orang lain dan memahami kepentingan menggunakan kekuatan dengan bertanggungjawab Dengan mempelajari seni mempertahankan diri, kita terlatih untuk bekerja keras dan tidak mudah mengalah.

Di samping itu, mempelajari seni mempertahankan diri juga dapat membantu dalam meningkatkan kemahiran komunikasi dan sosial. Apabila kita menyertai kelompok seni mempertahankan diri, kita akan berinteraksi dengan orang-orang yang berkongsi minat yang sama. Situasi ini membantu membentuk persahabatan dan membina hubungan yang kukuh melalui komunikasi yang jelas dan baik. Ketika dalam latihan seni mempertahankan diri, kita akan berlatih bersama ahli-ahli lain dalam satu kumpulan yang sama. Murid-murid akan belajar untuk saling menyokong, menghormati dan bekerja sama untuk mencapai matlamat bersama. Keyakinan diri yang tinggi ini juga akan timbul dan membantu kita dalam situasi seperti perbualan atau persembahan di depan orang ramai. Dengan keyakinan yang kukuh, kita lebih berdaya saing untuk menghadapi cabaran dan mengatasi ketakutan yang mungkin timbul dalam kehidupan seharian masing-masing.

Akhir sekali, warisan budaya bangsa dapat dipelihara sekiranya kita mempelajari seni pertahanan diri. Tahukah anda bahawa seni silat merupakan salah satu warisan budaya yang  diwarisi daripada masyarakat terdahulu yang menetap di negara kita. Khazanah yang tidak dapat dibeli oleh wang ringgit ini wajar dipelihara dan diraikan sehingga diketahui oleh masyarakat dunia. Persis kata peribahasa, “tidak lapuk dek hujan, tidak lekang dek panas”. Sebagai contoh, seni pertahanan diri teakwondo yang berasal daripada Korea telah lama dikenali di serata dunia kerana masyarakatnya yang meraikan dan mengamalkan seni warisan mereka. Sebagai masyarakat yang berminda kelas pertama, kita seharusnya mempelajari seni pertahanan diri supaya dapat mendalami sejarah dan asbab kepada setiap gerak-geri yang dipelajari sebagai satu budaya untuk diteruskan kepada generasi akan datang. Jelasnya, menyertai seni pertahanan diri adalah usaha untuk memelihara seni warisan budaya bangsa.

Secara keseluruhan, mempelajari seni mempertahankan diri memberikan banyak faedah dalam menjaga keselamatan dan kesejahteraan. Semua individu adalah digalakkan untuk mempelajari seni mempertahankan diri terutamanya pelajar-pelajar sebagai sebahagian daripada usaha kita dalam menjaga dan meningkatkan kualiti hidup. Generasi hari ini bertanggungjawab dalam memastikan seni pertahanan diri terus kekal di muka bumi ini kerana manfaatnya kepada individu, masyarakat dan juga negara amatlah besar. Semoga setiap diantara kita berpeluang untuk mempelajari seni pertahanan diri yang diminati sehingga ke tahap yang tertinggi.